CELEX: 32020R2036
Language: el
Date: 2020-12-09 00:00:00
Title: Εκτελεστικός κανονισμός (ΕΕ) 2020/2036 της Επιτροπής της 9ης Δεκεμβρίου 2020 για την τροποποίηση του κανονισμού (ΕΕ) αριθ. 965/2012 όσον αφορά τις απαιτήσεις για τις ικανότητες και τις μεθόδους εκπαίδευσης του πληρώματος πτήσης και τη μετάθεση των ημερομηνιών εφαρμογής ορισμένων μέτρων στο πλαίσιο της πανδημίας COVID-19

11.12.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 416/24
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/2036 ΤΗΣ ΕΠΙΤΡΟΠΗΣ
         της 9ης Δεκεμβρίου 2020
         για την τροποποίηση του κανονισμού (ΕΕ) αριθ. 965/2012 όσον αφορά τις απαιτήσεις για τις ικανότητες και τις μεθόδους εκπαίδευσης του πληρώματος πτήσης και τη μετάθεση των ημερομηνιών εφαρμογής ορισμένων μέτρων στο πλαίσιο της πανδημίας COVID-19
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση του Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (1), και ιδίως το άρθρο 31,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) αριθ. 965/2012 της Επιτροπής (2) καθορίζει τις απαιτήσεις με τις οποίες πρέπει να συμμορφώνονται οι φορείς εκμετάλλευσης αεροσκαφών όσον αφορά την περιοδική επιχειρησιακή εκπαίδευση και τον έλεγχο των χειριστών τους.
                  
               
                     (2)
                  
                  
                     Σύμφωνα με το ευρωπαϊκό σχέδιο αεροπορικής ασφαλείας που εγκρίθηκε από τον Οργανισμό της Ευρωπαϊκής Ένωσης για την Ασφάλεια της Αεροπορίας (στο εξής: ο Οργανισμός) βάσει του άρθρου 6 του κανονισμού (ΕΕ) 2018/1139, είναι καίριας σημασίας να διαθέτει το προσωπικό της αεροπορίας τις κατάλληλες ικανότητες, και οι μέθοδοι εκπαίδευσης πρέπει να προσαρμοστούν ώστε να διασφαλιστεί ότι το προσωπικό είναι σε θέση να αντεπεξέλθει στις νέες αναδυόμενες τεχνολογίες και στην αυξανόμενη πολυπλοκότητα του συστήματος αερομεταφορών.
                  
               
                     (3)
                  
                  
                     Το 2013 ο Διεθνής Οργανισμός Πολιτικής Αεροπορίας (ΔΟΠΑ) δημοσίευσε το «Εγχειρίδιο τεκμηριωμένης εκπαίδευσης» (έγγραφο 9995 AN/497), το οποίο περιέχει ένα πλαίσιο ικανοτήτων («βασικές ικανότητες») που είναι απαραίτητο για την ασφαλή, αποτελεσματική και αποδοτική λειτουργία σε ένα περιβάλλον εμπορικών αερομεταφορών, και τις αντίστοιχες περιγραφές και τους σχετικούς δείκτες συμπεριφοράς για την αξιολόγηση των εν λόγω ικανοτήτων. Οι ικανότητες τεκμηριωμένης εκπαίδευσης (στο εξής: EBT) περιλαμβάνουν τις τεχνικές και μη τεχνικές γνώσεις, δεξιότητες και συμπεριφορές (στο εξής: KSA), όπως ήταν προηγουμένως γνωστές στην εκπαίδευση χειριστών.
                  
               
                     (4)
                  
                  
                     Στόχος της EBT είναι η βελτίωση της ασφάλειας και η ενίσχυση των ικανοτήτων των πληρωμάτων πτήσης έτσι ώστε να εξασφαλίζεται η ασφαλής λειτουργία του αεροσκάφους σε όλα τα καθεστώτα πτήσης και να είναι δυνατό να προσδιορίζονται και να αντιμετωπίζονται οι απρόβλεπτες καταστάσεις. Η έννοια της EBT αποσκοπεί στη μεγιστοποίηση της μάθησης και στον περιορισμό των επίσημων ελέγχων.
                  
               
                     (5)
                  
                  
                     Ως εκ τούτου, ο κανονισμός (ΕΕ) αριθ. 965/2012 της Επιτροπής θα πρέπει να τροποποιηθεί σύμφωνα με το έγγραφο 9995 του ΔΟΠΑ «Εγχειρίδιο τεκμηριωμένης εκπαίδευσης», ώστε να θεσπιστούν απαιτήσεις για την παροχή εκπαίδευσης, τους ελέγχους και την αξιολόγηση του προγράμματος EBT και να δοθεί η δυνατότητα στις αρχές να εγκρίνουν τη βασική EBT, που αντικαθιστά προηγούμενους ελέγχους, δηλαδή τον περιοδικό έλεγχο ικανότητας από τον αερομεταφορέα (OPC) και τον περιοδικό έλεγχο ικανοτήτων αδείας (LPC). Με τον τρόπο αυτόν θα καταστεί δυνατή η υιοθέτηση από τους φορείς εκμετάλλευσης ενιαίας προσέγγισης ως προς την περιοδική εκπαίδευση.
                  
               
                     (6)
                  
                  
                     Η πανδημία COVID-19 παρεμπόδισε σοβαρά την ικανότητα των κρατών μελών και του κλάδου της πολιτικής αεροπορίας να προετοιμαστούν για την εφαρμογή μιας σειράς εκτελεστικών κανονισμών που εκδόθηκαν πρόσφατα στον τομέα της ασφάλειας της αεροπορίας.
                  
               
                     (7)
                  
                  
                     Σύμφωνα με τον κανονισμό (ΕΕ) αριθ. 965/2012 της Επιτροπής, από την 1η Ιανουαρίου 2021 απαιτούνται η εγκατάσταση και η χρήση αποτυπωτών ομιλίας θαλάμου διακυβέρνησης (CVR με δυνατότητα καταγραφής 25 ωρών). Για να αποφευχθεί η δυσανάλογη οικονομική επιβάρυνση των φορέων εκμετάλλευσης αεροσκαφών και των κατασκευαστών αεροπλάνων των οποίων η παράδοση στους φορείς εκμετάλλευσης αεροσκαφών είχε προγραμματιστεί πριν από την 1η Ιανουαρίου 2021, αλλά στη συνέχεια διακόπηκε από την πανδημία COVID-19, η εφαρμογή της εν λόγω απαίτησης θα πρέπει να αναβληθεί.
                  
               
                     (8)
                  
                  
                     Ο Οργανισμός επιβεβαίωσε ότι η αναβολή της εφαρμογής της απαίτησης που αναφέρεται στην αιτιολογική σκέψη 7 είναι δυνατή για περιορισμένο χρονικό διάστημα χωρίς αρνητικές επιπτώσεις στην ασφάλεια της αεροπορίας.
                  
               
                     (9)
                  
                  
                     Ο Οργανισμός κατάρτισε σχέδια εκτελεστικών κανόνων και τα υπέβαλε στην Επιτροπή με τη γνωμοδότηση αριθ. 08/2019 (3) σύμφωνα με το άρθρο 75 παράγραφος 2 στοιχεία β) και γ) και το άρθρο 76 παράγραφος 1 του κανονισμού (ΕΕ) 2018/1139.
                  
               
                     (10)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 127 του κανονισμού (ΕΕ) 2018/1139,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Τροποποιήσεις του κανονισμού (ΕΕ) αριθ. 965/2012
            Τα παραρτήματα I, ΙΙI και III του κανονισμού (ΕΕ) αριθ. 965/2012 τροποποιούνται σύμφωνα με το παράρτημα του παρόντος κανονισμού.
         
         
            Άρθρο 2
            Ημερομηνία έναρξης ισχύος και εφαρμογής
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 9 Δεκεμβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 212 της 22.8.2018, σ. 1.
         
            (2)  Κανονισμός (ΕΕ) αριθ. 965/2012 της Επιτροπής, της 5ης Οκτωβρίου 2012, για καθορισμό τεχνικών απαιτήσεων και διοικητικών διαδικασιών όσον αφορά τις πτητικές λειτουργίες δυνάμει του κανονισμού (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου (ΕΕ L 296 της 25.10.2012, σ. 1).
         
            (3)  https://www.easa.europa.eu/document-library/opinions
      
      
         
            ΠΑΡΑΡΤΗΜΑ
            Τα παραρτήματα I, II και III του κανονισμού (ΕΕ) αριθ. 965/2012 της Επιτροπής τροποποιούνται ως εξής:
            
                        1)
                     
                     
                        Το παράρτημα I τροποποιείται ως εξής:
                        
                                     
                                 
                                 
                                    Παρεμβάλλονται οι ακόλουθοι ορισμοί:
                                    
                                                «23α.
                                             
                                             
                                                «Ικανότητα», η διάσταση της ανθρώπινης απόδοσης που χρησιμοποιείται για να προβλέπεται με αξιόπιστο τρόπο η επιτυχής εκτέλεση της εργασίας και η οποία εκδηλώνεται και παρατηρείται μέσω συμπεριφορών που κινητοποιούν τις σχετικές γνώσεις, δεξιότητες και συμπεριφορές για την εκτέλεση δραστηριοτήτων ή καθηκόντων υπό συγκεκριμένες συνθήκες·
                                             
                                          
                                                23β.
                                             
                                             
                                                «Εκπαίδευση βάσει ικανοτήτων», προγράμματα αξιολόγησης και εκπαίδευσης που χαρακτηρίζονται από προσανατολισμό προς τις επιδόσεις, έμφαση στα πρότυπα επιδόσεων και τη μέτρησή τους, καθώς και την ανάπτυξη της εκπαίδευσης σύμφωνα με τα καθορισμένα πρότυπα επιδόσεων·
                                             
                                          
                                                23γ.
                                             
                                             
                                                «Πλαίσιο ικανοτήτων», πλήρες σύνολο προσδιορισμένων ικανοτήτων που αποτελούν αντικείμενο ανάπτυξης, εκπαίδευσης και αξιολόγησης στο πρόγραμμα τεκμηριωμένης εκπαίδευσης του φορέα εκμετάλλευσης, με τη χρήση σεναρίων σχετικών με τις πτητικές λειτουργίες, και το οποίο είναι αρκετά ευρύ ώστε να προετοιμάζει τον χειριστή τόσο για προβλεπόμενες όσο και για απρόβλεπτες απειλές και σφάλματα·
                                             
                                          
                                                42δ.
                                             
                                             
                                                «Ενότητα ΕΒΤ», συνδυασμός συνόδων σε πιστοποιημένη προσομοιωτική συσκευή πτητικής εκπαίδευσης στο πλαίσιο της τριετούς περιόδου περιοδικής αξιολόγησης και εκπαίδευσης·
                                             
                                          
                                                47α.
                                             
                                             
                                                «Εγγραφή», η διοικητική ενέργεια που εκτελεί ο φορέας εκμετάλλευσης όταν ένας χειριστής συμμετέχει στο πρόγραμμα EBT του φορέα εκμετάλλευσης·
                                             
                                          
                                                47β.
                                             
                                             
                                                «Εγγεγραμμένος χειριστής», ο χειριστής που συμμετέχει στο πρόγραμμα περιοδικής εκπαίδευσης EBT·
                                             
                                          
                                                47γ.
                                             
                                             
                                                «Ισοδυναμία προσεγγίσεων», το σύνολο των προσεγγίσεων που επιβάλλουν επιπλέον απαιτήσεις σε ένα ικανό πλήρωμα, ανεξάρτητα από το αν χρησιμοποιούνται ή όχι στις ενότητες EBT·
                                             
                                          
                                                47δ.
                                             
                                             
                                                «Ισοδυναμία δυσλειτουργιών», το σύνολο των δυσλειτουργιών που επιβάλλουν σημαντικές απαιτήσεις σε ένα ικανό πλήρωμα, ανεξάρτητα από το αν χρησιμοποιούνται ή όχι στις ενότητες EBT·
                                             
                                          
                                                47ε.
                                             
                                             
                                                «Φάση αξιολόγησης», μία από τις φάσεις της ενότητας EBT που αποτελεί πτητικό σενάριο προσανατολισμένο στη γραμμή δρομολογίων, αντιπροσωπευτικό του περιβάλλοντος του φορέα εκμετάλλευσης, κατά τη διάρκεια του οποίου υφίσταται ένα ή περισσότερα περιστατικά για την αξιολόγηση βασικών στοιχείων του καθορισμένου πλαισίου ικανοτήτων·
                                             
                                          
                                                47στ.
                                             
                                             
                                                «Τεκμηριωμένη εκπαίδευση (EBT)», αξιολόγηση και εκπαίδευση με βάση επιχειρησιακά δεδομένα, που χαρακτηρίζονται από την ανάπτυξη και την αξιολόγηση των συνολικών δυνατοτήτων ενός χειριστή σε ένα φάσμα ικανοτήτων (πλαίσιο ικανοτήτων) αντί της μέτρησης των επιδόσεων σε μεμονωμένα συμβάντα ή ελιγμούς·
                                             
                                          
                                                69β.
                                             
                                             
                                                «Διδασκαλία σε θέση», τεχνική που χρησιμοποιείται στη φάση εκπαίδευσης στους ελιγμούς ή στη φάση εκπαίδευσης βάσει σεναρίου, κατά την οποία οι εκπαιδευτές μπορούν:
                                                
                                                            α)
                                                         
                                                         
                                                            να παρέχουν απλές οδηγίες σε έναν χειριστή· ή
                                                         
                                                      
                                                            β)
                                                         
                                                         
                                                            να εκτελούν προκαθορισμένες ασκήσεις ενεργώντας, στη θέση χειριστή, ως χειριστές πτήσης (PF) ή ως χειριστές παρακολούθησης (PM) για:
                                                            
                                                                        1.
                                                                     
                                                                     
                                                                        επίδειξη τεχνικών· και/ή
                                                                     
                                                                  
                                                                        2.
                                                                     
                                                                     
                                                                        ενεργοποίηση του άλλου χειριστή για παρέμβαση ή αλληλεπίδραση·
                                                                     
                                                                  
                                                      
                                          
                                                69γ.
                                             
                                             
                                                «Συμφωνία εκπαιδευτών», η συνέπεια ή η σταθερότητα των βαθμολογιών μεταξύ διαφορετικών εκπαιδευτών EBT, στο πλαίσιο της οποίας αξιολογείται μέσω βαθμολογίας (ή βαθμολογιών) ο βαθμός ομοιογένειας ή συναίνεσης που υπάρχει στις βαθμολογίες που δίνουν οι εκπαιδευτές (βαθμολογητές)·
                                             
                                          
                                                72α.
                                             
                                             
                                                «Πτητικό σενάριο προσανατολισμένο στη γραμμή δρομολογίων», η αξιολόγηση και η εκπαίδευση που περιλαμβάνουν ρεαλιστική, “σε πραγματικό χρόνο” και πλήρους αποστολής προσομοίωση σεναρίων που είναι αντιπροσωπευτικά των πτητικών λειτουργιών γραμμής·
                                             
                                          
                                                76β.
                                             
                                             
                                                «Φάση εκπαίδευσης στους ελιγμούς», η φάση μιας ενότητας EBT κατά την οποία, ανάλογα με τη γενιά του αεροσκάφους, τα πληρώματα έχουν χρόνο να εξασκηθούν και να βελτιώσουν τις επιδόσεις τους σε ασκήσεις που βασίζονται σε μεγάλο βαθμό σε ψυχοκινητικές δεξιότητες, ολοκληρώνοντας ένα προκαθορισμένο ίχνος πτήσης ή εκτελώντας ένα προκαθορισμένο συμβάν με προκαθορισμένο αποτέλεσμα·
                                             
                                          
                                                76γ.
                                             
                                             
                                                «Μεικτό πρόγραμμα EBT», το πρόγραμμα περιοδικής εκπαίδευσης και ελέγχων ενός φορέα εκμετάλλευσης σύμφωνα με την παράγραφο ORO.FC.230, μέρος του οποίου αφορά αποκλειστικά την εφαρμογή EBT, αλλά το οποίο δεν αντικαθιστά τους περιοδικούς ελέγχους επαγγελματικής επάρκειας σύμφωνα με το προσάρτημα 9 του παραρτήματος I (Μέρος-FCCL) του κανονισμού (ΕΕ) αριθ. 1178/2011·
                                             
                                          
                                                98α.
                                             
                                             
                                                «Ικανός», αυτός που έχει αποδείξει ότι διαθέτει τις αναγκαίες δεξιότητες, γνώσεις και συμπεριφορές που απαιτούνται για την εκτέλεση οποιωνδήποτε καθορισμένων καθηκόντων σύμφωνα με το προκαθορισμένο πρότυπο·
                                             
                                          
                                                105β.
                                             
                                             
                                                «Φάση εκπαίδευσης βάσει σεναρίου», η φάση μιας ενότητας EBT η οποία επικεντρώνεται στην ανάπτυξη ικανοτήτων, κατά την οποία ο χειριστής εκπαιδεύεται να μετριάζει τους πιο κρίσιμους κινδύνους που έχουν προσδιοριστεί για τη γενιά του αεροσκάφους. Θα πρέπει να περιλαμβάνει τη διαχείριση συγκεκριμένων απειλών και σφαλμάτων του φορέα εκμετάλλευσης σε ένα περιβάλλον προσανατολισμένο στη γραμμή δρομολογίων σε πραγματικό χρόνο·»
                                             
                                          
                              
                  
                        2)
                     
                     
                        Το παράρτημα II (Μέρος-ARΟ) τροποποιείται ως εξής:
                        
                                     
                                 
                                 
                                    παρεμβάλλεται η ακόλουθη παράγραφος ARO.OPS.226:
                                    «ARO.OPS.226 Έγκριση και εποπτεία προγραμμάτων τεκμηριωμένης εκπαίδευσης
                                    
                                                α)
                                             
                                             
                                                Όταν μια αρμόδια αρχή χορηγεί έγκριση για προγράμματα EBT, οι επιθεωρητές πρέπει να λάβουν ειδίκευση και εκπαίδευση σχετικά με τις αρχές της EBT, την εφαρμογή, τις διαδικασίες έγκρισης και τη διαρκή εποπτεία.
                                             
                                          
                                                β)
                                             
                                             
                                                Η αρμόδια αρχή αξιολογεί και επιβλέπει το πρόγραμμα EBT, καθώς και τις διαδικασίες που υποστηρίζουν την εφαρμογή του προγράμματος EBT και την αποτελεσματικότητά του.
                                             
                                          
                                                γ)
                                             
                                             
                                                Μόλις λάβει αίτηση για την έγκριση ενός προγράμματος EBT, η αρμόδια αρχή:
                                                
                                                            1.
                                                         
                                                         
                                                            εξασφαλίζει την επίλυση των ευρημάτων επιπέδου 1 στους τομείς που θα υποστηρίξουν την εφαρμογή του προγράμματος EBT·
                                                         
                                                      
                                                            2.
                                                         
                                                         
                                                            αξιολογεί την ικανότητα του φορέα εκμετάλλευσης να υποστηρίξει την εφαρμογή του προγράμματος EBT. Η αξιολόγηση αφορά τουλάχιστον τα ακόλουθα στοιχεία:
                                                            
                                                                        i)
                                                                     
                                                                     
                                                                        την ωριμότητα και την ικανότητα του συστήματος διαχείρισης του φορέα εκμετάλλευσης στους τομείς που θα υποστηρίξουν την εφαρμογή του προγράμματος EBT —ειδικότερα στην εκπαίδευση του πληρώματος πτήσης·
                                                                     
                                                                  
                                                                        ii)
                                                                     
                                                                     
                                                                        την καταλληλότητα του προγράμματος EBT —το πρόγραμμα EBT ανταποκρίνεται στο μέγεθος του φορέα εκμετάλλευσης και στη φύση και την πολυπλοκότητα των δραστηριοτήτων του, λαμβανομένων υπόψη των παραγόντων κινδύνου και των συναφών κινδύνων που είναι εγγενείς στις εν λόγω δραστηριότητες·
                                                                     
                                                                  
                                                                        iii)
                                                                     
                                                                     
                                                                        την επάρκεια του συστήματος τήρησης αρχείων του φορέα εκμετάλλευσης, ιδίως όσον αφορά τα αρχεία εκπαίδευσης, ελέγχων και προσόντων του πληρώματος πτήσης, ειδικότερα σύμφωνα με την παράγραφο ORO.GEN.220 και την παράγραφο ORO.MLR.115 στοιχεία γ) και δ)·
                                                                     
                                                                  
                                                                        iv)
                                                                     
                                                                     
                                                                        την καταλληλότητα του συστήματος βαθμολόγησης του φορέα εκμετάλλευσης για την αξιολόγηση των ικανοτήτων του χειριστή·
                                                                     
                                                                  
                                                                        v)
                                                                     
                                                                     
                                                                        την ικανότητα και την πείρα των εκπαιδευτών και του λοιπού προσωπικού που συμμετέχουν στο πρόγραμμα EBT όσον αφορά τη χρήση των πρακτικών και των διαδικασιών που υποστηρίζουν την υλοποίηση του προγράμματος EBT· και
                                                                     
                                                                  
                                                                        vi)
                                                                     
                                                                     
                                                                        το σχέδιο υλοποίησης του EBT από τον φορέα εκμετάλλευσης και την αξιολόγηση των κινδύνων ασφαλείας που υποστηρίζουν το πρόγραμμα EBT, προκειμένου να καταδειχθεί πώς μπορεί να επιτευχθεί ισοδύναμο επίπεδο ασφάλειας με εκείνο του τρέχοντος εκπαιδευτικού προγράμματος.
                                                                     
                                                                  
                                                      
                                          
                                                δ)
                                             
                                             
                                                Η αρμόδια αρχή χορηγεί έγκριση προγράμματος EBT όταν από την αξιολόγηση προκύψει το συμπέρασμα ότι εξασφαλίζεται η συμμόρφωση τουλάχιστον με τις παραγράφους ORO.FC.146, ORO.FC.231 και ORO.FC.232.
                                             
                                          
                                                ε)
                                             
                                             
                                                Με την επιφύλαξη της παραγράφου ARO.GEN.120 στοιχεία δ) και ε), η αρμόδια αρχή, όταν αρχίζει την αξιολόγηση εναλλακτικών μέσων συμμόρφωσης που σχετίζονται με την EBT, ενημερώνει τον Οργανισμό.»
                                             
                                          
                              
                  
                        3)
                     
                     
                        Το παράρτημα III (Μέρος-ORO) τροποποιείται ως εξής:
                        
                                    a)
                                 
                                 
                                    η παράγραφος ORO.FC.145 αντικαθίσταται από το ακόλουθο κείμενο:
                                    «ORO.FC.145 Παροχή εκπαίδευσης, ελέγχων και αξιολόγησης
                                    
                                                α)
                                             
                                             
                                                Το σύνολο της εκπαίδευσης, των ελέγχων και της αξιολόγησης που απαιτούνται στο παρόν τμήμα διεξάγεται σύμφωνα με τα προγράμματα εκπαίδευσης και τα αναλυτικά προγράμματα που καθορίζει ο φορέας εκμετάλλευσης στο εγχειρίδιο πτητικής λειτουργίας·
                                             
                                          
                                                β)
                                             
                                             
                                                Κατά την εκπόνηση των κύκλων μαθημάτων και των αναλυτικών προγραμμάτων εκπαίδευσης, ο φορέας εκμετάλλευσης λαμβάνει υπόψη τα σχετικά στοιχεία που περιλαμβάνονται στο υποχρεωτικό μέρος των δεδομένων καταλληλότητας λειτουργίας τα οποία ορίζονται σύμφωνα με τον κανονισμό (ΕΕ) αριθ. 748/2012.
                                             
                                          
                                                γ)
                                             
                                             
                                                Στην περίπτωση των πτητικών λειτουργιών CAT, τα προγράμματα εκπαίδευσης και ελέγχων, συμπεριλαμβανομένων των αναλυτικών προγραμμάτων και της χρήσης των ατομικών προσομοιωτικών συσκευών πτητικής εκπαίδευσης (FSTD), εγκρίνονται από την αρμόδια αρχή.
                                             
                                          
                                                δ)
                                             
                                             
                                                Η προσομοιωτική συσκευή πτητικής εκπαίδευσης προσομοιώνει, στο μέτρο του δυνατού, τα αεροσκάφη που χρησιμοποιεί ο αερομεταφορέας. Οι διαφορές μεταξύ της προσομοιωτικής συσκευής πτητικής εκπαίδευσης και του αεροσκάφους περιγράφονται και αντιμετωπίζονται μέσω ενημέρωσης ή εκπαίδευσης, ανάλογα με την περίπτωση.
                                             
                                          
                                                ε)
                                             
                                             
                                                Ο αερομεταφορέας εκπονεί σύστημα ώστε να παρακολουθεί καταλλήλως τις αλλαγές στις προσομοιωτικές συσκευές πτητικής εκπαίδευσης και να διασφαλίζει ότι οι εν λόγω αλλαγές δεν επηρεάζουν την καταλληλότητα των εκπαιδευτικών προγραμμάτων.»·
                                             
                                          
                              
                                    β)
                                 
                                 
                                    παρεμβάλλεται η ακόλουθη παράγραφος ORO.FC.146:
                                    «ORO.FC.146 Προσωπικό που παρέχει εκπαίδευση, ελέγχους και αξιολόγηση
                                    
                                                α)
                                             
                                             
                                                Το σύνολο της εκπαίδευσης, των ελέγχων και της αξιολόγησης που απαιτούνται στο παρόν τμήμα διεξάγεται από προσωπικό με τα κατάλληλα προσόντα.
                                             
                                          
                                                β)
                                             
                                             
                                                Στην περίπτωση πτητικής εκπαίδευσης και εκπαίδευσης προσομοίωσης πτήσης, και ελέγχων, το προσωπικό που παρέχει την εκπαίδευση και διεξάγει τους ελέγχους διαθέτει τα κατάλληλα προσόντα σύμφωνα με το παράρτημα I (Μέρος-FCL) του κανονισμού (ΕΕ) αριθ. 1178/2011.
                                             
                                          
                                                γ)
                                             
                                             
                                                Στο πλαίσιο προγράμματος EBT, το προσωπικό που διενεργεί αξιολόγηση και παρέχει εκπαίδευση:
                                                
                                                            1.
                                                         
                                                         
                                                            κατέχει πιστοποιητικό εκπαιδευτή ή εξεταστή σύμφωνα με το παράρτημα I (Μέρος-FCL)·
                                                         
                                                      
                                                            2.
                                                         
                                                         
                                                            ολοκληρώνει το πρόγραμμα τυποποίησης εκπαιδευτή EBT του φορέα εκμετάλλευσης. Το εν λόγω πρόγραμμα περιλαμβάνει ένα αρχικό πρόγραμμα τυποποίησης και ένα περιοδικό πρόγραμμα τυποποίησης.
                                                            Η ολοκλήρωση της αρχικής τυποποίησης EBT του φορέα εκμετάλλευσης θα εφοδιάσει τον εκπαιδευτή με τα κατάλληλα προσόντα για να διενεργεί πρακτική αξιολόγηση EBT.
                                                         
                                                      
                                          
                                                δ)
                                             
                                             
                                                Με την επιφύλαξη του στοιχείου β) ανωτέρω, η αξιολόγηση ικανοτήτων γραμμής διενεργείται από κυβερνήτη με τα κατάλληλα προσόντα, ο οποίος διορίζεται από τον φορέα εκμετάλλευσης και είναι τυποποιημένος ως προς τις έννοιες της EBT και την αξιολόγηση ικανοτήτων (αξιολογητής γραμμής).»·
                                             
                                          
                              
                                    γ)
                                 
                                 
                                    παρεμβάλλεται η ακόλουθη παράγραφος ORO.FC.231:
                                    «ORO.FC.231 Τεκμηριωμένη εκπαίδευση
                                    
                                                α)
                                             
                                             
                                                ΠΡΟΓΡΑΜΜΑ EBT
                                                
                                                            1.
                                                         
                                                         
                                                            Ο φορέας εκμετάλλευσης μπορεί να αντικαταστήσει τις απαιτήσεις της παραγράφου ORO.FC.230 με τη θέσπιση, την εφαρμογή και τη διατήρηση κατάλληλου προγράμματος EBT, το οποίο έχει εγκριθεί από την αρμόδια αρχή.
                                                            Ο φορέας εκμετάλλευσης αποδεικνύει την ικανότητά του να υποστηρίζει την εφαρμογή του προγράμματος EBT (συμπεριλαμβανομένου σχεδίου εφαρμογής) και να διενεργεί εκτίμηση κινδύνων ασφαλείας με την οποία καταδεικνύεται ο τρόπος επίτευξης ισοδύναμου επιπέδου ασφάλειας.
                                                         
                                                      
                                                            2.
                                                         
                                                         
                                                            Το πρόγραμμα EBT:
                                                            
                                                                        i)
                                                                     
                                                                     
                                                                        ανταποκρίνεται στο μέγεθος του φορέα εκμετάλλευσης και στη φύση και την πολυπλοκότητα των δραστηριοτήτων του, λαμβανομένων υπόψη των παραγόντων κινδύνου και των συναφών κινδύνων που είναι εγγενείς στις εν λόγω δραστηριότητες·
                                                                     
                                                                  
                                                                        ii)
                                                                     
                                                                     
                                                                        διασφαλίζει την ικανότητα του χειριστή με την αξιολόγηση και την ανάπτυξη των ικανοτήτων χειριστή που απαιτούνται για την ασφαλή, αποτελεσματική και αποδοτική λειτουργία του αεροσκάφους·
                                                                     
                                                                  
                                                                        iii)
                                                                     
                                                                     
                                                                        εξασφαλίζει ότι κάθε χειριστής εκτίθεται στα θέματα αξιολόγησης και εκπαίδευσης που προκύπτουν σύμφωνα με την παράγραφο ORO.FC.232·
                                                                     
                                                                  
                                                                        iv)
                                                                     
                                                                     
                                                                        περιλαμβάνει τουλάχιστον έξι ενότητες EBT κατανεμημένες σε τριετές πρόγραμμα· κάθε ενότητα ΕΒΤ αποτελείται από μια φάση αξιολόγησης και μια φάση εκπαίδευσης. Η περίοδος ισχύος μιας ενότητας ΕΒΤ είναι 12 μήνες.
                                                                        
                                                                                    Α.
                                                                                 
                                                                                 
                                                                                    Η φάση αξιολόγησης περιλαμβάνει πτητικό σενάριο (ή σενάρια) προσανατολισμένο στη γραμμή δρομολογίων για την αξιολόγηση όλων των ικανοτήτων και τον προσδιορισμό των ατομικών εκπαιδευτικών αναγκών.
                                                                                 
                                                                              
                                                                                    Β.
                                                                                 
                                                                                 
                                                                                    Η φάση εκπαίδευσης περιλαμβάνει:
                                                                                    
                                                                                                α)
                                                                                             
                                                                                             
                                                                                                τη φάση εκπαίδευσης στους ελιγμούς, η οποία περιλαμβάνει εκπαίδευση για την επάρκεια σε ορισμένους καθορισμένους ελιγμούς·
                                                                                             
                                                                                          
                                                                                                β)
                                                                                             
                                                                                             
                                                                                                τη φάση εκπαίδευσης βάσει σεναρίου, η οποία περιλαμβάνει πτητικό σενάριο (ή σενάρια) προσανατολισμένο στη γραμμή δρομολογίων για την ανάπτυξη ικανοτήτων και την κάλυψη μεμονωμένων εκπαιδευτικών αναγκών.
                                                                                             
                                                                                          
                                                                              Η φάση εκπαίδευσης πραγματοποιείται σε εύθετο χρόνο μετά τη φάση αξιολόγησης.
                                                                     
                                                                  
                                                      
                                                            3.
                                                         
                                                         
                                                            Ο φορέας εκμετάλλευσης διασφαλίζει ότι κάθε χειριστής που είναι εγγεγραμμένος στο πρόγραμμα EBT ολοκληρώνει:
                                                            
                                                                        i)
                                                                     
                                                                     
                                                                        τουλάχιστον δύο ενότητες EBT εντός της περιόδου ισχύος της ικανότητας τύπου, μεταξύ των οποίων μεσολαβεί διάστημα τουλάχιστον 3 μηνών. Η ενότητα EBT ολοκληρώνεται όταν:
                                                                        
                                                                                    A.
                                                                                 
                                                                                 
                                                                                    το περιεχόμενο του προγράμματος EBT ολοκληρώνεται για την εν λόγω ενότητα EBT (έκθεση του χειριστή στα θέματα αξιολόγησης και εκπαίδευσης)· και
                                                                                 
                                                                              
                                                                                    B.
                                                                                 
                                                                                 
                                                                                    έχει αποδειχθεί ότι έχει επιτευχθεί αποδεκτό επίπεδο επιδόσεων σε όλες τις παρατηρούμενες ικανότητες·
                                                                                 
                                                                              
                                                                  
                                                                        ii)
                                                                     
                                                                     
                                                                        αξιολόγηση/-εις ικανοτήτων γραμμής· και
                                                                     
                                                                  
                                                                        iii)
                                                                     
                                                                     
                                                                        εκπαίδευση εδάφους.
                                                                     
                                                                  
                                                      
                                                            4.
                                                         
                                                         
                                                            Ο φορέας εκμετάλλευσης καταρτίζει πρόγραμμα τυποποίησης εκπαιδευτή και διασφάλισης της συμφωνίας εκπαιδευτών EBT, προκειμένου να διασφαλίσει ότι οι εκπαιδευτές που συμμετέχουν στην EBT διαθέτουν τα κατάλληλα προσόντα για να εκτελούν τα καθήκοντά τους.
                                                            
                                                                        i)
                                                                     
                                                                     
                                                                        Όλοι οι εκπαιδευτές πρέπει να υπόκεινται στο εν λόγω πρόγραμμα.
                                                                     
                                                                  
                                                                        ii)
                                                                     
                                                                     
                                                                        Για την αξιολόγηση της συμφωνίας, ο φορέας εκμετάλλευσης χρησιμοποιεί κατάλληλες μεθόδους και μετρήσεις.
                                                                     
                                                                  
                                                                        iii)
                                                                     
                                                                     
                                                                        Ο φορέας εκμετάλλευσης αποδεικνύει ότι υφίσταται επαρκής συμφωνία μεταξύ των εκπαιδευτών.
                                                                     
                                                                  
                                                      
                                                            5.
                                                         
                                                         
                                                            Το πρόγραμμα EBT μπορεί να περιλαμβάνει διαδικασίες έκτακτης ανάγκης για απρόβλεπτες περιστάσεις που θα μπορούσαν να επηρεάσουν την παροχή των ενοτήτων EBT. Ο φορέας εκμετάλλευσης αποδεικνύει την ανάγκη εφαρμογής των εν λόγω διαδικασιών. Οι διαδικασίες εξασφαλίζουν ότι ο χειριστής δεν συνεχίζει να εκτελεί πτητικές λειτουργίες γραμμής εάν οι παρατηρούμενες επιδόσεις ήταν χαμηλότερες από το ελάχιστο αποδεκτό επίπεδο. Στις διαδικασίες μπορούν να περιλαμβάνονται:
                                                            
                                                                        i)
                                                                     
                                                                     
                                                                        διαφορετική περίοδος διαχωρισμού μεταξύ των ενοτήτων EBT· και
                                                                     
                                                                  
                                                                        ii)
                                                                     
                                                                     
                                                                        διαφορετική σειρά των φάσεων της ενότητας EBT.
                                                                     
                                                                  
                                                      
                                          
                                                β)
                                             
                                             
                                                ΠΛΑΙΣΙΟ ΙΚΑΝΟΤΗΤΩΝ
                                                Ο φορέας εκμετάλλευσης χρησιμοποιεί πλαίσιο ικανοτήτων για όλες τις πτυχές αξιολόγησης και εκπαίδευσης στο πλαίσιο προγράμματος EBT. Το πλαίσιο ικανοτήτων:
                                                
                                                            1.
                                                         
                                                         
                                                            είναι περιεκτικό, ακριβές και εύχρηστο·
                                                         
                                                      
                                                            2.
                                                         
                                                         
                                                            περιλαμβάνει παρατηρήσιμες συμπεριφορές που απαιτούνται για ασφαλείς, αποτελεσματικές και αποδοτικές λειτουργίες·
                                                         
                                                      
                                                            3.
                                                         
                                                         
                                                            περιλαμβάνει ένα καθορισμένο σύνολο ικανοτήτων, τις περιγραφές τους και τις συναφείς παρατηρήσιμες συμπεριφορές τους.
                                                         
                                                      
                                          
                                                γ)
                                             
                                             
                                                ΕΠΙΔΟΣΕΙΣ ΕΚΠΑΙΔΕΥΤΙΚΟΥ ΣΥΣΤΗΜΑΤΟΣ
                                                
                                                            1.
                                                         
                                                         
                                                            Οι επιδόσεις του συστήματος EBT μετρώνται και αξιολογούνται μέσω διαδικασίας ανάδρασης με σκοπό:
                                                            
                                                                        i)
                                                                     
                                                                     
                                                                        την επικύρωση και τη βελτίωση του προγράμματος EBT του φορέα εκμετάλλευσης·
                                                                     
                                                                  
                                                                        ii)
                                                                     
                                                                     
                                                                        την εξακρίβωση ότι το πρόγραμμα EBT του φορέα εκμετάλλευσης αναπτύσσει ικανότητες χειριστή.
                                                                     
                                                                  
                                                      
                                                            2.
                                                         
                                                         
                                                            Η διαδικασία ανάδρασης περιλαμβάνεται στο σύστημα διαχείρισης του φορέα εκμετάλλευσης.
                                                         
                                                      
                                                            3.
                                                         
                                                         
                                                            Ο φορέας εκμετάλλευσης αναπτύσσει διαδικασίες που διέπουν την προστασία των δεδομένων EBT.
                                                         
                                                      
                                          
                                                δ)
                                             
                                             
                                                ΣΥΣΤΗΜΑ ΒΑΘΜΟΛΟΓΗΣΗΣ
                                                
                                                            1.
                                                         
                                                         
                                                            Ο φορέας εκμετάλλευσης χρησιμοποιεί σύστημα βαθμολόγησης για την αξιολόγηση των ικανοτήτων του χειριστή· Το σύστημα βαθμολόγησης εξασφαλίζει:
                                                            
                                                                        i)
                                                                     
                                                                     
                                                                        επαρκές επίπεδο λεπτομέρειας ώστε να καθίστανται δυνατές οι ακριβείς και χρήσιμες μετρήσεις των ατομικών επιδόσεων·
                                                                     
                                                                  
                                                                        ii)
                                                                     
                                                                     
                                                                        κριτήριο επιδόσεων και κλίμακα για κάθε ικανότητα, με σημείο στην κλίμακα το οποίο καθορίζει το ελάχιστο αποδεκτό επίπεδο που πρέπει να επιτευχθεί για την εκτέλεση πτητικών λειτουργιών γραμμής. Ο φορέας εκμετάλλευσης αναπτύσσει διαδικασίες για την αντιμετώπιση των χαμηλών επιδόσεων του χειριστή·
                                                                     
                                                                  
                                                                        (iii)
                                                                     
                                                                     
                                                                        ακεραιότητα δεδομένων
                                                                     
                                                                  
                                                                        iv)
                                                                     
                                                                     
                                                                        ασφάλεια δεδομένων.
                                                                     
                                                                  
                                                      
                                                            2.
                                                         
                                                         
                                                            Ο φορέας εκμετάλλευσης επαληθεύει σε τακτά χρονικά διαστήματα την ακρίβεια του συστήματος βαθμολόγησης με βάση σύστημα κριτηρίων αναφοράς.
                                                         
                                                      
                                          
                                                ε)
                                             
                                             
                                                ΚΑΤΑΛΛΗΛΕΣ ΣΥΣΚΕΥΕΣ ΕΚΠΑΙΔΕΥΣΗΣ ΚΑΙ ΟΓΚΟΣ ΩΡΩΝ ΓΙΑ ΤΗΝ ΟΛΟΚΛΗΡΩΣΗ ΤΟΥ ΠΡΟΓΡΑΜΜΑΤΟΣ EBT ΤΟΥ ΦΟΡΕΑ ΕΚΜΕΤΑΛΛΕΥΣΗΣ
                                                
                                                            1.
                                                         
                                                         
                                                            Κάθε ενότητα EBT παρέχεται σε προσομοιωτική συσκευή πτητικής εκπαίδευσης κατάλληλου επιπέδου πιστοποίησης για τη διασφάλιση της ορθής κάλυψης των θεμάτων αξιολόγησης και εκπαίδευσης.
                                                         
                                                      
                                                            2.
                                                         
                                                         
                                                            Ο φορέας εκμετάλλευσης παρέχει επαρκή όγκο ωρών στην κατάλληλη συσκευή εκπαίδευσης, έτσι ώστε ο χειριστής να ολοκληρώνει το πρόγραμμα EBT του φορέα εκμετάλλευσης. Τα κριτήρια για τον καθορισμό του όγκου του προγράμματος EBT είναι τα ακόλουθα:
                                                            
                                                                        i)
                                                                     
                                                                     
                                                                        ο όγκος αντιστοιχεί στο μέγεθος και την πολυπλοκότητα του προγράμματος EBT·
                                                                     
                                                                  
                                                                        ii)
                                                                     
                                                                     
                                                                        ο όγκος επαρκεί για την ολοκλήρωση του προγράμματος EBT·
                                                                     
                                                                  
                                                                        iii)
                                                                     
                                                                     
                                                                        ο όγκος εξασφαλίζει την αποτελεσματικότητα του προγράμματος EBT λαμβανομένων υπόψη των συστάσεων του ΔΟΠΑ, του Οργανισμού και της αρμόδιας αρχής·
                                                                     
                                                                  
                                                                        iv)
                                                                     
                                                                     
                                                                        ο όγκος αντιστοιχεί στην τεχνολογία των χρησιμοποιούμενων συσκευών εκπαίδευσης.
                                                                     
                                                                  
                                                      
                                          
                                                στ)
                                             
                                             
                                                ΙΣΟΔΥΝΑΜΙΑ ΔΥΣΛΕΙΤΟΥΡΓΙΩΝ
                                                
                                                            1.
                                                         
                                                         
                                                            Κάθε χειριστής λαμβάνει αξιολόγηση και εκπαίδευση στη διαχείριση δυσλειτουργιών του συστήματος αεροσκάφους.
                                                         
                                                      
                                                            2.
                                                         
                                                         
                                                            Οι δυσλειτουργίες του συστήματος αεροσκάφους που επιβάλλουν σημαντικές απαιτήσεις σε ένα ικανό πλήρωμα οργανώνονται με βάση τα ακόλουθα χαρακτηριστικά:
                                                            
                                                                        i)
                                                                     
                                                                     
                                                                        αμεσότητα·
                                                                     
                                                                  
                                                                        ii)
                                                                     
                                                                     
                                                                        περιπλοκότητα·
                                                                     
                                                                  
                                                                        iii)
                                                                     
                                                                     
                                                                        υποβάθμιση του ελέγχου του αεροσκάφους·
                                                                     
                                                                  
                                                                        iv)
                                                                     
                                                                     
                                                                        απώλεια οργάνων·
                                                                     
                                                                  
                                                                        v)
                                                                     
                                                                     
                                                                        διαχείριση των συνεπειών.
                                                                     
                                                                  
                                                      
                                                            3.
                                                         
                                                         
                                                            Κάθε χειριστής εκτίθεται σε τουλάχιστον μία δυσλειτουργία για κάθε χαρακτηριστικό με τη συχνότητα που καθορίζεται από τον πίνακα θεμάτων αξιολόγησης και εκπαίδευσης.
                                                         
                                                      
                                                            4.
                                                         
                                                         
                                                            Η αποδεδειγμένη επάρκεια στη διαχείριση μίας δυσλειτουργίας θεωρείται ισοδύναμη με την αποδεδειγμένη επάρκεια στη διαχείριση άλλων δυσλειτουργιών με τα ίδια χαρακτηριστικά.
                                                         
                                                      
                                          
                                                ζ)
                                             
                                             
                                                ΙΣΟΔΥΝΑΜΙΑ ΠΡΟΣΕΓΓΙΣΕΩΝ ΣΧΕΤΙΚΩΝ ΜΕ ΤΙΣ ΠΤΗΤΙΚΕΣ ΛΕΙΤΟΥΡΓΙΕΣ
                                                
                                                            1.
                                                         
                                                         
                                                            Ο φορέας εκμετάλλευσης εξασφαλίζει ότι κάθε χειριστής λαμβάνει τακτική εκπαίδευση στη διεξαγωγή των τύπων προσέγγισης και των μεθόδων προσέγγισης που σχετίζονται με τις πτητικές λειτουργίες.
                                                         
                                                      
                                                            2.
                                                         
                                                         
                                                            Η εν λόγω εκπαίδευση περιλαμβάνει προσεγγίσεις που επιβάλλουν επιπλέον απαιτήσεις σε ένα ικανό πλήρωμα.
                                                         
                                                      
                                                            3.
                                                         
                                                         
                                                            Η εν λόγω εκπαίδευση περιλαμβάνει τις προσεγγίσεις που απαιτούν ειδική έγκριση σύμφωνα με το παράρτημα V (Μέρος-SPA) του παρόντος κανονισμού.
                                                         
                                                      
                                          
                                                η)
                                             
                                             
                                                ΑΞΙΟΛΟΓΗΣΗ ΙΚΑΝΟΤΗΤΩΝ ΓΡΑΜΜΗΣ
                                                
                                                            1.
                                                         
                                                         
                                                            Κάθε χειριστής υποβάλλεται περιοδικά σε αξιολόγηση ικανοτήτων γραμμής σε αεροσκάφος, προκειμένου να αποδείξει την ασφαλή, αποτελεσματική και αποδοτική εκτέλεση των κανονικών πτητικών λειτουργιών γραμμής που περιγράφονται στο εγχειρίδιο πτητικής λειτουργίας.
                                                         
                                                      
                                                            2.
                                                         
                                                         
                                                            Η περίοδος ισχύος μιας αξιολόγησης ικανοτήτων γραμμής είναι 12 μήνες.
                                                         
                                                      
                                                            3.
                                                         
                                                         
                                                            Ο φορέας εκμετάλλευσης που έχει εγκριθεί για EBT μπορεί, κατόπιν έγκρισης από την αρμόδια αρχή, να παρατείνει την ισχύ της αξιολόγησης ικανοτήτων γραμμής:
                                                            
                                                                        i)
                                                                     
                                                                     
                                                                        είτε για 2 έτη, με την επιφύλαξη αξιολόγησης κινδύνου·
                                                                     
                                                                  
                                                                        ii)
                                                                     
                                                                     
                                                                        είτε για 3 έτη, με την επιφύλαξη διαδικασίας ανατροφοδότησης για την παρακολούθηση των πτητικών λειτουργιών γραμμής, στο πλαίσιο της οποίας εντοπίζονται απειλές για τις πτητικές λειτουργίες, ελαχιστοποιούνται οι κίνδυνοι τέτοιων απειλών και εφαρμόζονται μέτρα για τη διαχείριση του ανθρώπινου σφάλματος στις πτητικές λειτουργίες.
                                                                     
                                                                  
                                                      
                                                            4.
                                                         
                                                         
                                                            Για την επιτυχή ολοκλήρωση της αξιολόγησης ικανοτήτων γραμμής, ο χειριστής αποδεικνύει αποδεκτό επίπεδο επιδόσεων σε όλες τις παρατηρούμενες ικανότητες.
                                                         
                                                      
                                          
                                                θ)
                                             
                                             
                                                ΕΚΠΑΙΔΕΥΣΗ ΕΔΑΦΟΥΣ
                                                
                                                            1.
                                                         
                                                         
                                                            Κάθε 12 ημερολογιακούς μήνες, κάθε χειριστής υποβάλλεται:
                                                            
                                                                        i)
                                                                     
                                                                     
                                                                        σε τεχνική εκπαίδευση εδάφους·
                                                                     
                                                                  
                                                                        ii)
                                                                     
                                                                     
                                                                        σε αξιολόγηση και εκπαίδευση όσον αφορά τη θέση και τη χρήση όλου του μεταφερόμενου εξοπλισμού ασφαλείας και έκτακτης ανάγκης του αεροσκάφους.
                                                                     
                                                                  
                                                      
                                                            2.
                                                         
                                                         
                                                            Ο φορέας εκμετάλλευσης μπορεί, κατόπιν έγκρισης από την αρμόδια αρχή και με την επιφύλαξη αξιολόγησης κινδύνου, να παρατείνει την περίοδο αξιολόγησης και εκπαίδευσης όσον αφορά τη θέση και τη χρήση όλου του εξοπλισμού ασφαλείας και έκτακτης ανάγκης που μεταφέρει το αεροσκάφος σε 24 μήνες.»·
                                                         
                                                      
                                          
                              
                                    δ)
                                 
                                 
                                    παρεμβάλλεται η ακόλουθη παράγραφος ORO.FC.232:
                                    «ORO.FC.232 Θέματα αξιολόγησης και εκπαίδευσης του προγράμματος EBT
                                    
                                                α)
                                             
                                             
                                                Ο φορέας εκμετάλλευσης εξασφαλίζει ότι κάθε χειριστής εκτίθεται στα θέματα αξιολόγησης και εκπαίδευσης.
                                             
                                          
                                                β)
                                             
                                             
                                                Τα θέματα αξιολόγησης και εκπαίδευσης:
                                                
                                                            1.
                                                         
                                                         
                                                            προέρχονται από δεδομένα ασφάλειας και επιχειρησιακά δεδομένα που χρησιμοποιούνται για τον προσδιορισμό των τομέων βελτίωσης και ιεράρχησης της εκπαίδευσης χειριστών με σκοπό να καθοδηγήσουν την εκπόνηση κατάλληλων προγραμμάτων EBT·
                                                         
                                                      
                                                            2.
                                                         
                                                         
                                                            κατανέμονται σε περίοδο 3 ετών με καθορισμένη συχνότητα·
                                                         
                                                      
                                                            3.
                                                         
                                                         
                                                            σχετίζονται με τον τύπο ή την παραλλαγή του αεροσκάφους που χειρίζεται ο χειριστής.»·
                                                         
                                                      
                                          
                              
                                    ε)
                                 
                                 
                                    στην παράγραφο ORO.FC.235 το ακόλουθο στοιχείο α) αντικαθίσταται από το ακόλουθο κείμενο:
                                    «ORO.FC.235 Προσόντα χειριστή για την εκτέλεση πτητικής λειτουργίας από οποιαδήποτε θέση χειριστή
                                    
                                                α)
                                             
                                             
                                                Οι κυβερνήτες, τα καθήκοντα των οποίων απαιτούν χειρισμό από οποιαδήποτε θέση του χειριστηρίου, καθώς και άσκηση καθηκόντων συγκυβερνήτη, ή οι κυβερνήτες οι οποίοι υποχρεούνται να εκτελούν καθήκοντα εκπαίδευσης και ελέγχων, ολοκληρώνουν πρόσθετη εκπαίδευση και υποβάλλονται σε ελέγχους, όπως καθορίζεται στο εγχειρίδιο πτητικής λειτουργίας. Ο έλεγχος μπορεί να διενεργείται μαζί με τον περιοδικό έλεγχο ικανοτήτων του φορέα εκμετάλλευσης που προβλέπεται στην παράγραφο ORO.FC.230 στοιχείο β) ή στο πλαίσιο του προγράμματος EBT που προβλέπεται στην παράγραφο ORO.FC.231.».
                                             
                                          
                              
                  
                        4)
                     
                     
                        Το παράρτημα IV (Μέρος-CAT) τροποποιείται ως εξής:
                        
                                     
                                 
                                 
                                    στην παράγραφο CAT.IDE.A.185, το στοιχείο γ) σημείο 1 αντικαθίσταται από το ακόλουθο κείμενο:
                                    
                                                1.
                                             
                                             
                                                «των προηγούμενων 25 ωρών για αεροπλάνα μέγιστης πιστοποιημένης μάζας απογείωσης (MCTOM) άνω των 27 000 kg, των οποίων το ατομικό πιστοποιητικό αξιοπλοΐας (CofA) εκδόθηκε για πρώτη φορά την 1η Ιανουαρίου 2022 ή αργότερα· ή».
                                             
                                          
                              
                  
                        5)
                     
                     
                        Το παράρτημα VI (Μέρος-NCC) τροποποιείται ως εξής:
                        
                                     
                                 
                                 
                                    στην παράγραφο NCC.IDE.A.160 το στοιχείο β) σημείο 1 αντικαθίσταται από το ακόλουθο κείμενο:
                                    
                                                1.
                                             
                                             
                                                «των προηγούμενων 25 ωρών για αεροπλάνα μέγιστης πιστοποιημένης μάζας απογείωσης (MCTOM) άνω των 27 000 kg, των οποίων το ατομικό πιστοποιητικό αξιοπλοΐας (CofA) εκδόθηκε για πρώτη φορά την 1η Ιανουαρίου 2022 ή αργότερα· ή».
                                             
                                          
                              
                  
                        6)
                     
                     
                        Το παράρτημα VIII (Μέρος-SPO) τροποποιείται ως εξής:
                        
                                     
                                 
                                 
                                    στην παράγραφο SPO.IDE.A.140 το στοιχείο β) σημείο 1 αντικαθίσταται από το ακόλουθο κείμενο:
                                    
                                                «1.
                                             
                                             
                                                των προηγούμενων 25 ωρών για αεροπλάνα μέγιστης πιστοποιημένης μάζας απογείωσης (MCTOM) άνω των 27 000 kg, των οποίων το ατομικό πιστοποιητικό αξιοπλοΐας (CofA) εκδόθηκε για πρώτη φορά την 1η Ιανουαρίου 2022 ή αργότερα· ή».